钦定古今图书集成/明伦汇编/官常典/第525卷 > 不老
## 钦定古今图书集成/明伦汇编/官常典/第525卷 > 不老

按《元史石抹按只传》：“按只子不老，从攻嘉定，以巨舰
七十艘，载勇士数千人，据其上流，于府江红崖滩造
浮桥以渡。十二年，嘉定降，宋将鲜于都统率众遁，不
老追至大佛滩，尽毙之。行院汪田哥攻取紫云、泸、叙
等城，不老功最多。及诸军围重庆，不老先以战舰三
百艘列阵于观滩，绝其走路。十三年，领随翼军五百”
人，会招讨药剌海竖栅于白水江岸以为备。不老乘
夜袭宋军，直抵重庆城下，攻千斯门，宋军惊溃，溺死
者众，生擒三十馀人，获其旗帜甲仗以献。宋涪州守
将率舟师来援，不老击败之于广阳坝，生获六十馀
人，夺其船十艘。十四年，从攻泸州，不老勒所部兵攻
神臂门，蚁附以登，斩首五十级。明日，复战，破之。十五
年，复攻重庆太平门，不老先登，杀其守陴卒数十人。
宋都统赵安以城降。总管黄亮乘舟遁，不老追擒之，
及其兵士五十人，夺战舰五十艘。十六年，命袭父职，
为怀远大将军、船桥军马总管，更赐金虎符，兼夔路
守镇副万户。十八年，大、小盘诸峒蛮叛，命领诸翼蒙
古、汉军三千馀人戍施州。既而蛮酋向贵、誓用等降，
其馀峒蛮之未服者悉平，遂以为保宁等处万户。